СтIал Сулейманан 150 йисаз талукьарнавай доклад.

Тема: «Инкъилабдилай гуьгъуьниз теснифнавай эсерра зегьметдин тема».

СтIал Сулейманаз халкьдин шаир, Дагъустандин советрин девирдин литературадин диб эцигайди я лугьун тIимил я. СтIал Сулейман хьиз, са шаирни а саягъда, гьакьван фад кесиб лежбервиляй тIвар-ван авай шаирвилиз хкаж хьанач. Шаирдин и «лув гунин» себебрикай кьилинбур Совет власть гъалиб хьунни адан вичин ачух хьайи бажарагълувал я. Чи шаирдиз кьве девир акуна. Кьве девирдани ада датIана халкь патал зегьмет чIугуна. Граждан дяведин йисара гзаф кьадар какахьай кIвалахар хьана. Вакъиаяр сад-садан гуьгъуьналлаз дегиш жезвай. Куьреда авай гьаларини шаирдин рикIиз тIарвал гузвай.

Гьар жуьредин халкьарин культурайрихъ галаз таниш хьайи, дерин зигьин авай ва вичиз ван хьайи гьар са агьвалат, акур гьар са затI хъсандиз рикIел хуьз алакьдай Сулеймана халкь патал вичин сес хкажна.

Дагъустандин советрин съездда авур рахуна СтIал Сулеймана лагьанай: «Зун фяле хьайиди я, зун лежбер хьайиди я, зун батрак хьайиди я. Зи уьмуьрда за гзаф бедбахтвилер, дарвилер эхна. Инкъилаб жедалди са чIавузни зи руфун тух хьайиди туш».

Хайи хуьре колхоз тешкилунал ам гзаф шад тир. Ада лугьудай: «Къалиян гзаф туькьуьл я лагьайла, адан чкадал вирт теклифдай адет я. Амма ингье гьеле ахьтин къариб ксар амазма хьи, абуру туькьуьл уьмуьр шириндалай хъсан яз гьисабзава. Колхоз – вирт я, кугьне уьмуьрдин туькьуьл къалияндиз килигайла, ам гатфарин чIижерин вирт я. АкI хьайила, колхозрин пайдах мадни виниз хкаж, юлдашар!»

Хайи хуьре юлдаш Кирован тIварунихъ галай колхоз тешкил авур сифте йикъалай СтIал Сулейман колхоздин член хьанай. Адаз колхозда кIвалахзавай халкьдин зегьмет акунай.

Эгер виликан, чIуру уьмуьрда шаирдин яратмишунра кьетIен чка насигьатдин ва бязи инсанрин хесетар дуьздал акъудзавай шиирри кьазвайтIа, цIийи уьмуьрда СтIал Сулейманан яратмишунрин кьилин игит зегьметчи халкь я. Ам халкьдин мецелай рахазва ва вичин эсерар зегьметкеш инсанар рикIе аваз теснифзава. Гьа са вахтунда шаирди вичин чIаларалди инсанрик гьерекат кутазва, абуруз уях жедайвал таъсирзава. «Эй, юлдашар, жемир гъафил!» шиирда ада икI лугьузва:

 «Эй, юлдашар, жемир гъафил!

 Ахварай аватун хъсан я.

 Дад, юлдаш, на ахъая вил,

 Гъавурда гьатун хъсан я».

Адаз гзаф зегьметар, азиятар акунай, гьавиляй зегьмет чIугвазвай инсанрин гъавурда ам лап хъсандиз акьазвай. И кар чаз «Колхозчи паб Инжиханаз» шиирдай ачухдиз аквазва:

 «Зун фенавай гуьдай никIал,

 Заз садан зегьмет акуна.

 Гъиле кьуна зурба мукал-

 За задан зегьмет акуна.

 Гьар пакамахъ жедай кIвачин,

 Къуьне – чанта, гъиле – гичин.

 ТIварни Инжихан тир вичин-

 За задан зегьмет акуна».

Чи шаирдиз колхозда гьар са кIвалах къайдадик кваз кьиле фена кIандай. Ада вичин ялавлу эсерралди кIвалахзавайбурук гьевес кутадай. И кар чаз «Колхоздин гвена» шиирдай малум жезва:

 «Жезамай кьван пара йигин,

 Гад кIватIуниз ийин мумкин,

 Чпи чпел гьакI эхцигин

 Ударник лугьудай тIварар.

 Ирид цIуд йис уьмуьр хьана

 Зиллетдикди четин фена,

 CтIал шаир Сулеймана

 Фагьумзава икI куь крар».

Адан хайи халкьдихъ, колхоздин крарихъ лап дериндай рикI кудай. И кIвалах адан «Колхоз» тIвар алай шиирдайни субут жезва:

 «Фад къарагъа гьар пакамахъ,

 Крар вилик ракъуз алахъ.

 Чи цIийи багъ фикирда яхъ,

 Битмишара бегьер, колхоз.

 СтIал сулейман я чIехи,

 Савадсуз я, мез я хци.

 Тамам Дагъустандани вири

 Сад хьанава мецер, колхоз».

СтIал Сулейман дишегьлидин къамат хкажай, адан зегьметдиз дуьз къимет гайи шаиррикай я. 1935- йисуз, октябрдин 20 кьиле фейи кеферпатан Кавказдин крайдин жегьил дишнгьлийрин съезддал СтIал Сулеймана икI лагьанай: «Зи играми балаяр! Дишегьлидикай техник жеда лагьана, дишегьлидикай летчик жеда лагьана, дишегьлидикай духтур жеда лагьана фикир нин кьиле гьатдай? Дишегьли гьич тежервал дегиш хьанвайвилел гила лап яргъа авай чкайрани садани тажубвал ийидач. Виликди мумкин тушир кар яз гьисабзавайди гила мумкин ва ашкара тир кар хьанва. Зи мурад куьне мадни фарашдиз цуьк ахъаюн я, чи гележегдин цуьквер».

Дишегьлийриз ада са кьадар шиирарни бахшнава: «Советрин рушар», «Дагъдин маралар я рушар», «Мартдин муьжуьд» ва масабур.

«Мартдин 8- йикъан сувариз» шиирда ада лугьузва:

 «Чи юлдашар вахар, папар,

 Къенин къуз азад хьана куьн.

 Эркекарив лап барабар

 Ихтиярар сад хьана куьн.

 Куьн мектебдиз алад буьтуьн,

 Гьич са кар чаз амач четин.

 И мубарак илим латин

 Чав эдебият хьана куьн».

Гъалиб хьайи цIийи Советрин властдин куьмекдалди СтIал Сулейманан шиирар чапдай акъатна ва вични са куьрелуйриз ваъ, вири Дагъустандиз, ахпа уьлкведиз машгьур хьана. Адан шиирриз кьетIен метлеб гана, цIийи къайдаяр туькIуьрунин карда абурукай еке менфят хьана. Лезгистанда ва гьакI Дагъустанда шаирдин яратмишунар халкьдик гьерекат кутадай, инсанар цIийи крарал желб ийидай, цIийи общественный къайдаяр туькIуьруниз эвер гудай еке къуватдиз элкъвена.

Еке хийирлу кар мадни ам хьана хьи, СтIал Сулеймана ва гьакI вич хьтин лежберар тир хуьруьнвийри, куьрелуйри, шаирдин чIалар чапдай акъуддалди, абур рикIелай алуднач, чпин фикирда хвена.

СтIал Сулеймана вичел къведалди лезги поэзияда тахьай хьтин политикадин лирика яратмишна. Виликдай лезги поэзияда муьгьуьббатдинни тIебиатдин лирикада ишлемишзавай гафариз, келимайриз шаирди политикадин мана гана. «Цуьквер», «багъ», «бегьер», «гатфар», «гъед», «рагъ», «экв» ва маса гафар цIийи уьмуьр туькIуьрзавайбуруз бахшнавай ва цIийи къайдайрин тарифзавай шиирра ишлемишнава.

«Зун билбилдилай бахтлу я», - дамах гваз лугьудай шаирди, - вучиз лагьайтIа зи манияр инсанрин сивера гьатзава, ктабриз акъудзава, маса халкьарин чIалариз таржума ийизва. Билбил вири и краркай магьрум я.

Сулейман ва адан чIалар гьамишалугъ халкьарин рикIера ва уьмуьрда, экв гузвай гъетер хьиз, амукьда.

 МКОУ «Куркентская СОШ №1 им. Рагимова М. М.»

СтIал Сулейманан 150 йисаз талукьарнавай доклад.

Тема: «Инкъилабдилай гуьгъуьниз теснифнавай эсерра зегьметдин тема».

Тамамарна:

 Лезги чIаланни ва эдебиятдин муаллим Шихрагимова А. М.

 2019 йис.